Iran ontken SA is werwingsgrond vir militanteFoto: Etereuti/Pixabay.com Suid-Afrika is onverwags betrek in die skadu-oorlog tussen Israel en Iran. Die Iranse ambassade in Pretoria ontken egter ten sterkste dat Tehran, die hoofstad van Iran, Suid-Afrika gebruik as plek om agente te werf vir aanvalle op Israel. Die ambassade het in ŉ verklaring aan African News Agency (ANA) gesê hy ontken berigte in die Suid-Afrikaanse media wat spruit uit ŉ nuuskonferensie wat verlede week deur die Israeliese ambassade in Pretoria gehou is. Die konferensie is gehou om ŉ intelligensieverslag deur die Israeliese Shin Bet-veiligheidsagentskap bekend te maak waarin die agentskap noem dat drie Palestyne met Suid-Afrikaanse en Iranse bande in Wesbank in hegtenis geneem is. Volgens mediaberigte is die mans deur Israeliese veiligheidsmagte in hegtenis geneem. Die hoofverdagte, Mohammed Maharmeh, ŉ 29-jarige rekenaaringenieurstudent, is van die Hebron-omgewing, in die suide van Wesbank. Die Shin Bet-veiligheidsagentskap het gesê Mohammed is deur ŉ familielid, Bahar Maharmeh, in die Iranse intelligensiediens gewerf. Bahar woon in Suid-Afrika. Shin Bet beweer verder dat Mohammed Suid-Afrika in 2015 besoek het toe hy glo deur Bahar gewerf is. Die veiligheidsagentskap het bygevoeg Bahar het Mohammed verskeie kere aan Iranse agente voorgestel wat Suid-Afrika besoek het. Die Iranse ambassade het egter die Israeli’s daarvan beskuldig dat hulle die “ongegronde bewerings opmaak om afbreuk te doen aan die openbare menings oor Palestynse mensregteskending, die voortgesette besetting van Palestynse grond en die moorde op onderdrukte Palestyne”. Die ambassade het ook aan ANA gesê Israel poog om internasionale aandag van sy militêre besetting van ander lande se grond af te trek deur sulke valse bewerings te maak.